આમ તો તને પોસ્ટકાર્ડ જ લખવાનો હતો, પણ આ કવર મફતમાં મળી ગયું એટલે થયું કે ભલેને મારી બૈરી ખુશ થતી ! જત જણાવવાનું કે હું અહીં તારા વિરહના દિવસોની મઝા માણી રહ્યો છું. તેમાં તારો પત્ર મળતાં મારી ખુશી ઓર વધી ગઈ છે. આમ તો હું હમણાંથી રોજ ભૂખ્યો જ રહું છું, પરંતુ ભૂખ્યા પેટેય આવો ને આટલો આનંદ મળ્યો તે તારા પત્રના પ્રતાપે ! ના સમજી ? જો સમજાવું. તારી ઈચ્છા વધુ બે મહિના ત્યાં રોકાઈ જવાની છે એમ વાંચીને હું ગદગદિત થઈ ગયો છું ! પ્રભુ જ્યારે આપે ત્યારે છપ્પર ફાડીને આપે તે આનું નામ ! જો પાછી કંઈ ગેરસમજ ન કરતી, હું તારા આનંદની ને તારા સુખની જ વાત કરું છું. તને હજુ ત્યાં બે માસ રોકાવાની મંજૂરી હું આપું તેનાથી તને કેટલો આનંદ થશે ? અને તારો આનંદ એ જ મારો આનંદ છે ને ? માટે હે બ્યુટીક્વીન, મારી પરવા કર્યા વગર તું જરૂર ત્યાં રોકાઈ જજે.